b'\n_START_ARTICLE_\nLuuvin kieli\n_START_PARAGRAPH_\nLuuvin kieli on muinaiseen heettil\xc3\xa4isvaltakuntaan kuuluneessa Luvian maakunnassa puhuttu kuollut kieli. Se kuuluu indoeurooppalaisten kielten heettil\xc3\xa4iseen ryhm\xc3\xa4\xc3\xa4n._NEWLINE_Kieli tunnetaan heettil\xc3\xa4isten p\xc3\xa4\xc3\xa4kaupungin Hattu\xc5\xa1an arkistoista l\xc3\xb6ydettyjen nuolenp\xc3\xa4\xc3\xa4kirjoitusten sek\xc3\xa4 heettil\xc3\xa4isill\xc3\xa4 hieroglyfeill\xc3\xa4 laadittujen tekstien perusteella. Luuvinkieliset nuolenp\xc3\xa4\xc3\xa4kirjoitukset ovat heettil\xc3\xa4isiin teksteihin sis\xc3\xa4ltyvi\xc3\xa4 katkelmia ja yksitt\xc3\xa4isi\xc3\xa4 sanoja. Ne on kirjoitettu 1500\xe2\x80\x931200-luvuilla eaa. Hieroglyfikirjoituksesta on s\xc3\xa4ilynyt etup\xc3\xa4\xc3\xa4ss\xc3\xa4 piirtokirjoituksia, joista suurin osa on laadittu heettil\xc3\xa4isvaltakunnan tuhoutumisen j\xc3\xa4lkeen 900\xe2\x80\x93600-luvuilla eaa._NEWLINE_Heettil\xc3\xa4isiin teksteihin sis\xc3\xa4ltyvien mainintojen ja piirtokirjoitusten l\xc3\xb6yt\xc3\xb6paikkojen perusteella luuvin kielen ydinalue sijaitsi etel\xc3\xa4isess\xc3\xa4 ja lounaisessa V\xc3\xa4h\xc3\xa4ss\xc3\xa4-Aasiassa ulottuen nykyisen Syyrian pohjoisosiin. Piirtokirjoituksia on l\xc3\xb6ydetty my\xc3\xb6s V\xc3\xa4h\xc3\xa4n-Aasian l\xc3\xa4nsi- ja keskiosista._NEWLINE_Luuvin ja heetin kielen suhde on kyseenalainen. Nyky\xc3\xa4\xc3\xa4n vallitsevan k\xc3\xa4sityksen mukaan ne ovat saman kielen rinnakkaisia murteita. On mahdollista, ett\xc3\xa4 heettil\xc3\xa4isvaltakunnan my\xc3\xb6h\xc3\xa4iskaudella puhekielen\xc3\xa4 toimi luuvi ja heetti\xc3\xa4 k\xc3\xa4ytettiin vain kirjakielen\xc3\xa4.'